《贺新凉 闻雁》
清代·陆蓉佩

书幌灯初灭。听孤鸿、几声嘹唳，柔肠已结。苦恨流光如水过，漂泊而今谁惜。

又欲下、寒塘还歇。极目萧条风露冷，最堪怜、旧侣浑无迹。

多少恨，从何说。

苍茫身世长为客。恨迢迢、故乡路远，欲归未得。我本闲愁千万缕，入耳偏关情切。

叹寄迹、天涯何益。镇日云间频作字，料难将、悲怨都书绝。

月欲坠，霜天白。

作者简介：陆蓉佩，阳湖人，陆鼎晋女。同邑赵念植聘室，念植亡过门守贞。